‘PLUS’หวังคืน75ล. ‘ปาร์คกิ้ง’จบถอนทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กลุ่ม พี พลัส พี ระบุความเสียหายจากการลงทุน ปาร์คกิ้ง แมนเนจเม้นท์ ไม่ถึง 90 ล้านบาท “ชวนพิศ” บิ๊ก PLUS ขอดูเรื่องจบ ก่อนตั้งเป็นหนี้ค้างชำระ ระบุได้คืนบางส่วนแล้ว 16 ล้านบาท
นางชวนพิศ ฉายเหมือนวงศ์ กรรมการผู้จัดการ บริษัท พี พลัส พี (PLUS) หรือ ซันไชน์ คอร์ปอเรชั่น เดิม เปิดเผยว่า บริษัทไม่สามารถประเมินความเสียหายจากการลงทุนในบริษัท ปาร์คกิ้ง แมนเนจเม้นท์ ผู้รับสัมปทานบริหารอาคารจอดรถสนามบินสุวรรณภูมิได้ เนื่องจากขณะนี้เรื่องอยู่ระหว่างดำเนินการต้องรอให้ผลการเจรจาระหว่างผู้ถือหุ้นทั้งสองฝ่ายจบก่อน
สำหรับเงินลงทุนที่บริษัท พี พลัส พี และบริษัท อควา คอร์ปอเรชั่น ลงทุนรวม 70 ล้านบาท ได้รับคืนบางส่วน สำหรับส่วนที่เหลือเบื้องต้นจะตั้งเป็นหนี้ค้างชำระก่อน
นางชวนพิศ กล่าวว่า การลงทุนปาร์คกิ้งฯ เกิดขึ้นก่อนมารับบริหาร ซึ่งนโยบายของนางชวนพิศจะบริหารเงินลงทุนผู้ถือหุ้นอย่างระมัดระวังที่สุด และกรณีที่เกิดขึ้นนี้จะแก้ไขให้ดีที่สุด โดยมีนโยบายที่จะขอเงินลงทุนคืน เนื่องจากเป็นห่วงผู้ถือหุ้น
“ขณะนี้ไม่สามารถประเมินความเสียหายที่เกิดขึ้นจากการลงทุนได้ เพราะต้องรอให้ปัญหาจบก่อน แต่นโยบายของบริษัทต้องการถอนการลงทุนขอเงินคืน ซึ่งพยายามแก้ไขปัญหาให้ดีที่สุด” นางชวนพิศ กล่าว
นายฉาย บุนนาค กรรมการ บริษัท เจนเนอรัล เอนจิเนียริ่ง (GEN) กล่าวว่า บริษัท เจนเนอรัลฯ ใส่เงินลงทุนในบริษัท ปาร์คกิ้งฯ 20 ล้านบาท ซึ่งได้คืนมาบางส่วน และอยู่ระหว่างให้ทนายความศึกษาข้อกฎหมายดำเนินการกับผู้ถือหุ้นของปาร์คกิ้งฯ เพื่อปกป้องผลประโยชน์ของกลุ่มบริษัท
“ขณะนี้ GEN เป็นผู้เสียหายจากการลงทุนในปาร์คกิ้งฯ ซึ่งเกิดความขัดแย้งของผู้ถือหุ้นเดิมปาร์คกิ้งฯ ตอนนี้เรากำลังเดินตามข้อกฎหมายปกป้องผลประโยชน์บริษัท” นายฉาย กล่าว 
ทั้งนี้ มีรายงานว่า กลุ่ม PLUS ซึ่งประกอบด้วยบริษัท GEN บริษัท อควาฯ และ PLUS ลงทุนรวม 90 ล้านบาท ได้รับเงินมัดจำคืน 1516 ล้านบาท โดยเงินมัดจำนี้อยู่ระหว่างพิจารณาว่าจะเกลี่ยคืนให้แต่ละบริษัทจำนวนเท่าใด คงเหลือเงินที่รอคืนประมาณ 75 ล้านบาท